Høvsøre
Høvsøre, lavtliggende og til dels inddæmmet næs i Nissum Fjord, Vestjylland. Næsset ligger i den nordlige del af Nissum Fjord, kaldet Bøvling Fjord, mellem udløbene af Ramme Å og Fåre Mølleå og har både dyrkede og udyrkede arealer. Forår og efterår er området rasteplads for store flokke af trækkende gæs.
Ved Høvsøre etablerede Forskningscenter Risø i 2003, trods lokale protester, Prøvestation for Store Vindmøller, Høvsøre, med fem pladser til afprøvning af store havvindmøller.